Raionul Fălești

Raionul Fălești este un raion din Republica Moldova cu reședința în orașul Fălești.

Istorie 
Istoria orașului Fălești începe pe vremea voievodatului Moldovei. Anume, localitatea Fălești este pomenită pentru prima dată într-un document din 1429. În 1812 ocolul este desprins de principatul Moldovei odată cu stabilirea stăpânirii rusești asupra Moldovei răsăritene, de atunci încoace denumită Basarabia, în cadrul căreia devine o volostă. Mai târziu, preotul rus Ivan Lukianov l-a descris ca sat "în care trăia Ivan Falevici". De fapt toponimul provine din cuvântul "Fală", însemnând în Evul Mediu "slavă". Un ostaș "fălit" pentru vitejia sa, putea întemeia o nouă moșie "Fălească", urmașii săi puteau purta numele de Fălescu, iar oamenii de acolo erau "Făleștii" (în limba slavonă Falevici).

Geografie
Raionul Fălești este situat în partea de nord-vest al Republicii Moldova, la o distanță de 125 km de la capitala - Municipiul Chișinău.

Suprafața raionului: teritoriul raionului Fălești ocupă o suprafață de 1.072 km2.

Clima: condițiile climaterice se caracterizează prin mișcarea generală a maselor de aer ale atmosferei de la vest spre est. Climatul este temperat continental, cele patru anotimpuri fiind bine evidențiate.

Relieful raionului cuprinde coline, pășuni, iazuri și lacuri.

Pădurile se întind pe o suprafață de 11 066 ha, pășunile 18 077 ha și suprafețele acvatice 3 903 ha. Condițiile de climă și de relief au dat ca urmare formarea unei flore bogate și mixte în ce privește compoziția ei.

Solul raionului conține resurse materiale importante pentru construcție: lut, nisipuri, pietriș, etc.

Resursele vegetale sunt bogat reprezentate de plante lemnoase cum ar fi specii de foioase ca salcâmul, arțarul și stejarul. Fauna este reprezentată de iepuri de câmp, vulpi, mistreți, lupi, etc. Specii de păsări întâlnite: cocostârci, răți sălbatice, ciocănitori, pițigoi, etc. Bogat în iazuri și ape curgătoare, raionul este o sursă de pești: crap, caras, biban.

Pe malul Prutului se întinde rezervația științifică Pădurea Domnească.

Demografie

Statistici vitale
Principalii indicatori demografici, 2013:
 Natalitatea: 1.009 (11,0 la 1000 locuitori) 
 Mortalitatea: 1.149 (12,5 la 1000 locuitori) 
 Spor natural: -140

Structura etnică

Social 

Asistența medicală: asistența medicală primară este asigurată de 46 medici de familie (26 în mediul rural, 20 în mediul urban). în raion funcționează 8 centre de sănătate, 1 policlinică, 29 oficii ale medicilor de familie, 10 farmacii, 105 medici, 421 cadre sanitare medii, 11 stomatologi.

Transportul: transportul de bunuri și persoane în raion se face pe calea ferată sau pe drumuri publice.

Economie: ramurile principale ale economiei sunt agricultura și industria prelucrătoare.

Societatea civilă: în raionul Fălești societatea civilă este reprezentată de diferite organizații inclusiv peste 40 de ONG-uri (organizații neguvernamentale).

Puncte de frontieră: Legătura cu teritoriul României se face prin punctele vamale Sculeni și Costești.

Cultură 
Rețeaua bibliotecilor publice din raionul Fălești cuprinde 51 unități: 50 biblioteci și filiale comunale, 1 bibliotecă raională, asigură coordonarea metodologică și organizează formarea profesională continuă a personalului de specialitate din rețea.

Personalități 

 Gheorghe Ciocoi (1970-1984) prim-sercetar al comitetului raional Fălești
 Eugenia Crușevan (1889-1976), prima femeie-avocat din Basarabia
 Ion Dumeniuc (1936-1992), lingvist și publicist
 Octavian Mahu (1977), politician, primar de Bălți (2011)

Administrație și politică 
Președintele raionului Fălești este Iraida Bînzari (PDM), aleasă în 14 iulie 2015 (coaliția PDM-PLDM-PCRM-PPEM cu susținerea din partea unui consilier PSRM).

Componența Consiliului Raional Fălești (33 de consilieri), ales în 14 iunie 2015, este următoarea:

Diviziuni administrative 

Raionul Fălești are 76 localități: 1 oraș, 32 comune și 43 sate.

Legături externe 
Consiliul raional Fălești
  Evoluția demografică

Referințe

 
Raioane din Republica Moldova